
PROOEMIUM. 


iMori  antiquo  dissertationem  edendi,  ut  summos 
in  medicina  et  chirurgia  capessam  honores,  sa- 
tisfacturus, diu  quum  haesitassem,  ex  pathologia 
morborum  ventriculi,  quos  mihimet  ipsi  videre 
et  tractare  in  scholis  clinicis  contigerat,  descri- 
bendam mihi  elegi  diagnosim.  Nulla  enim  est 
vitae  aetas  nec  conditio,  in  quibus  varia  ventri- 
culo non  immineant  pericula.  Ouod  organon, 
arctissime  cum  universis  fere  corporis  partibus 
conjunctum,  centrum  quodammodo  evadit  sympa- 
tiliarum,  atque  remotarum  etiam  partium  affectio- 
nes in  eodem  adeo  reflectuntur,  ut  fiat  fons 
morborum  uberrimus.  Haec  vero  affectuum  fre- 
quentia ac  varietas  illos  bene  discernendi  gignunt 

necessitatem.  Operae  igitur  pretium  facturus 
mihi  visus  sum,  si  de  hac  materie  verba  face- 
rem. Ouare  de  his  morbis  auctorum,  quorum 
opera  mihi  aderant,  sententiis  perlectis,  quae- 
cunque mentione  digna  videbantur  collegi  iisque, 
quae  ex  morborum  intuitu  didiceram,  adjeci. 
Te  autem,  lector  benevole,  quum  vires  meas 
admodum  exiguas  optime  sentiam,  maximo  opere 
rogo,  mihi  ut  indulgeas  bonamque  voluntatem 
aequi  bonique  facias.  Vale. 


I.  GASTRITIS. 


Broussais  Gastritidem  semper  simul  cum  intestini 
tenuis  inflammatione  occurrere,  ideoque  Gastroente- 
ritidem  esse  nominandam  putat.  Multos  autem  se 
vidisse  casus,  in  quibus  ventriculus  solum  fuerit  in- 
flammatus, Andral  et  Stokes  contendunt.  Mor- 
bum acutum  in  calidissimis  etiam  regionibus  An- 
ii esi ey1)?  ,, simplicem”  nonnisi  perraro  observavit, 
neque  Abercrombie  se  nunquam  gastritidis  simpli- 
cis ullum  observasse  casum  negat.  Ad  rem  sane  nihil 
interest,  utrum  sit  gastritis  serosa,  an  mucosa; 
Duodenitis,  an  Epiploitis,  nisi  ignoramus  inflamma- 
tionem omnino  adesse,  quam  ob  causam  curam  in- 
stituendam esse  antiphlogisticam.  Majoris  autem 
momenti  est  diagnosis  inter  gastritidem  et  cardial- 
giam,  gastricismum,  choleram  etc. 


0 Ueber  Entzundung  und  organ.  Yerletz.  des  Magens,  in 
d.  Samml.  auserles.  Abh.  T.  35.  p.  551. 

Ventriculi  inflammationem  liaec  indicant  sympto- 
mata: regionem  epigastriain  dolores  summa  violentia 
urendi  vel  pungendi  sensu  afficiunt,  tum  majore  vel 
minore  gradu  aegrum  vexantes,  de  columna  prae- 
cipue vertebrali  et  lateribus  ad  regionem  epigastriam 
diffunduntur.  Atque  cibo  vel  levissimo  assumpto, 
ut  in  stomachum  pervenerit,  spiritu  ducendo  et  ab- 
domine pressione  quadam  affecto,  quae  vel  lectuli 
efficitur  tegumento,  corpore  denique  ructu,  tussi, 
sternutatione,  situs  mutatione  commoto  ita  augen- 
tur, ut  aeger  eos  vix  amplius  tolerare  possit. 

Crescit  paullatim  stomachi  irritabilitas,  neque 
nausea,  ructus,  vomitus,  cui  dolor  adjungitur,  de- 
ficit, neque  angores  urendi  sensu  aegrotum  distra- 
hentes desiderantur,  quae  omnia  alimentis  blandis- 
simis adeo  accidere  solent  captis.  Cibi  deinde  in 
stomachum  demissi  aut  soli,  aut  cura  bile  coloris 
viridis  conjuncti,  vomitu  ejiciuntur. 

Inde  vero  initium  capere  solet  inflammatio,  quod 
frigoris  sensu  majoris  corripitur  aeger,  cui  calor 
succedit  violentior  praecipue  in  corporis  partibus 
internis.  Quodsi  gastritis  genuina  exstiterit,  febrem 
acutam  prodire  cernimus.  Ad  umbilicum  usque  ab- 
domen tensum  calidumque  percipitur,  dum  aegrum 
siti  vehementissima  vexatum  atque  scrobiculi  cordis 
angustiis  oppressum  quam  maxime  inquietum  con- 
spicimus. Qua  ratione  morbo  adulto  vomitus  sese 

auxerit , eadem  alvi  dejectio  minuitur  ac  denique 
cessat.  Febris  si  initio  defuerit,  accedit,  sin  exsti- 
terit, violentior  procedit.  Pulsus,  id  quod  visceribus 
omnibus  fieri  solet  inflammatis,  exiguus,  celer  in- 
aequalis, saepius  intermittitur,  interdum  vero  major  fit 
ac  durior.  Increscente  malo,  insomnia  aegrique  con- 
ditio accedit  maxime  inquieta;  siti  vehementissima 
os  siccitate  laborat  haud  exigua.  Aegroti  non  mul- 
tam urinam  emittunt,  spiritum  breviter  et  celerrime 
ducunt,  potusque  demissione  spasmum  sustinente 
afficiuntur  hydrophobia. 

In  regione  epigastria  ad  summum  gradum  dolores 
evehuntur,  quibus  sensus  oritur  singularis,  unde 
scapulae  detrahi  videntur.  Dolorifica  in  praecordiis 
pulsatione  excruciatur  aegrotus.  Turgor  vitalis, 
quum  e facie  evanescat,  lineamenta  patefacit  hippo- 
cratica.  Inter  singultum  dolorificum  extremitates 
refrigerantur,  viribusque  omnino  decrescentibus  talis 
organismi  existit  imbecillitas,  qualem  in  ceteris  in- 
flammationibus raro  cernimus.  Cutis  livet,  os  male 
olet,  deliria,  spasmi,  animi  deliquia  oculique  con- 
sidentes animadvertuntur. 

Quo  si  inflammatio  accesserit,  lethalem  morbi 
exitum  in  gangraenam  plerumque  reperimus.  In 
ventriculi  regione  omnes  tunc  remittuntur  dolores 
et  abdomen  admodum  intumescit,  dum  aegrotus 
mentem  sanam  semper  servat.  Corpus  tangitur 

frigore  obductum  ac  sudore  tegitur  viscido  te- 
nacique. 

Supervenit  denique  inter  syncopen  corporisque 
convulsiones  cita  mors. 

At  ventriculi  inflammationis  diagnosis  haud  raro 
adhuc  incerta  est,  ita  ut  Gastritidem  adesse  tantum 
suspicari  liceat.  Quibus  in  inflammatione  externa 
cognoscenda  signis  ducimur,  si  internam  discernere 
«velimus,  ea  deficiunt;  ventriculi  tantum  functiones 
omnino  disturbatas  esse  animadvertimus.  Quantus 
vero  est  morborum  numerus,  qui  per  consensum 
ventriculum  afficientes  Gastritidis  speciem  prae  se 
ferunt!  Accedit,  ut  ventriculus  diversos  situs  ob- 
tinere possit;  ut,  si  inflammationis  symptomata  non 
manifesto  in  oculos  incidant,  ex  aliis  corporis  con- 
ditionibus causam  repetendam  esse  conjicere  possi- 
mus. Quodsi  Gastritis  cum  ceteris  morbis  confun- 
ditur, res  non  tam  exigui  est  momenti,  quam  in 
aliis  processibus  inflammatoriis  nonnunquam  esse 
concedamus,  quoniam  Gastritide  praesente  in  sto- 
machum plura  non  sunt  immittenda,  quae  in  aliis 
aptissime  adhibeantur. 

Summi  momenti  symptoma,  quod  si  cum  cetero 
corporis  statu  morboso  contuleris,  hanc  inflamma- 
tionem aegrotos  infestare  indicat  certissime,  dolor 
est  vehementissimus , cibis  sumtis  semper  exoriens 
vomitumque  statim  excitans.  Si  partes  ventriculo 

vicinae  inflammatione  affectae  sunt,  signa  discrepare 
necesse  est. 

Qui  sequuntur  morbi  ventriculi  cum  inflamma- 
tione facile  permutantur. 

1.  Gastralgia , quae  si  cum  inflammatione  con- 
funditur, summum  aegro  affert  detrimentum,  liaec 
ostendit  symptomata:  dolores  nervosos  vel  spasticos, 
latius  diffusos,  contrahentes,  acutos  colicaeque  more 
ab  uno  serpentes  loco  ad  alterum.  Cui  dolori  pro- 
pria est  vicissitudo  'paroxysmi  et  remissionis  com- 
pletae, quae  saepe  mirum  in  modum  discrepat, 
vehementissimus  enim  dolor  tam  subito,  quam  eru- 
perit, rursus  ingruit.  Neque  in  intervallis  regione 
epigastria1)  pressa  dolores  percipiuntur,  et  in  ipsis 
paroxysmis  etiam  aeger  nonnunquam  allevatur,  epi- 
gastrium si  premit,  aut  rei  solidae  obnititur.  Potu 
calido  affectio  minuitur  et  nervosi  ventriculi  dolores 
cibis,  tincturis  spirituosis  aliisque  assumtis  maxima 
ex  parte  decrescere  solent.  Gastrospasmi  impetui 
favent  animi  pathemata,  isque  horis  matutinis,  ven- 
triculo adhuc  jejuno,  subvenire  amat.  Inter  dolores 
ventriculi  regionem  versus  columnam  vertebralem 
in  intervallis  reductam,  omni  extensione  carentem 


q Berends  (Vorles.  T.  III,  290.)  magnam  vim  in  diagnosi 
vindicat  doloris  loco ; in  Cardialgia  enim  dolorem  scrobiculum 
cordis,  in  Gastritide  epigastrium  totum  occupare  affirmat. 

conspicimus.  Dum  in  Gastritide,  praesertim  quum 
cibus  potusque  sumantur,  provocatur  vomitus,  qui 
non  levamini,  sed  dolori  potius  est  aegro,  in  Car- 
dialgia  vomitus,  ceterum  haud  semper  obvius,  do- 
lores spasmodicos,  acerbissimos  insequitur.  Massa 
vomitu  ejecta  ex  aqua  tepida  saporis  acidi,  vel 
muco  constat.  Gastralgia  laborantes  linguis  puris, 
humidis,  rubore  non  obtectis,  papillisque  nudis  in- 
structi, bulimia  interdum  ac  pica  quadam  crucian- 
tur. Potum  praeferunt  calidum,  sitim  exiguam  sen- 
tiunt vel  nullam.  Febris  omnino  deest,  pulsus 
nequaquam  acceleratus,  variabilis  vero,  inter  pa- 
roxysmos justo  minor,  vix  sentiri  potest;  postea 
quidem  plenus  evadit  atque  evolutus.  Cutis  calor 
non  auctus,  urina  pallida,  spasmodica  sic  dicta. 
Paroxysmi  tempore  palpitationibus,  angore,  agita- 
tione affligitur  aeger,  quae  invasione  linita  omnia 
mox  cessant. 

Eodem  modo  Gastritidis  factores  causales  ab 
illis  Gastralgiae  valde  abhorrent;  illam  enim  causis 
traumaticis,  venenis  acribus  (corrosivis),  fortium 
excitantium  remediorum  spirituosorumque  abusu, 
edendi  bibendique  excessu , plethora  denique  pro- 
duci atque  sustentari,  hanc  vero  indoli  nervosae, 
animi  affectui,  hysteriasi,  hypochondriasi,  anaemiae, 
graviditati,  leueorrhoeae  et  sanguinis  jacturae  ori- 
ginem suam  debere  scimus. 

Ex  rebus  juvantibus  et  nocentibus  denique  utrius- 
que  status  morbosi  distinctio  non  est  ardua.  Sic, 
verbi  causa,  tonicis,  excitantibus  adhibitis  medica- 
minibus, alimentis  irritantibus  vel  roborantibus  aegri 
Gastritide  affecti  status  redditur  pejor;  diaeta  autem 
parca  affectiones  lenire  solet.  In  Gastralgia  contra 
ciborum  abstinentia  aeque  ac  res  debilitantes  ma- 
xime nocent,  dum  homo  regimine  nutriente  melius 
se  habet. 

2.  Inter  Gastricismum  et  Gastritidem  differen- 
tiam illustrare  profecto  non  facilis  est  res;  utrum- 
que interdum  malum  non  admodum  a se  abhorret, 
alter  enim  morbus  in  alterum  transit.  Secretio  ano- 
xnala  membranae  mucosae  ventriculi  sordesque  col- 
lectae ex  certo  saepe  etiam  stasis  gradu  pendent, 
unde  occasione  data  plastica  telarum  alteratio,  i.  e. 
inflammatio  perfecta  exoriri  potest.  Uterque  status 
eadem  fere,  qua  bronchiorum  catarrhus  et  bronchi- 
tis, gaudet  affinitate,  quos  si  contuleris,  haecce  in- 
venies Gastrocismi  phaenomena  propria.  Lingua 
muco  crasso  tenacique  obducta,  os  amarum,  sapor 
alienatus,  ructus  gustu  foetido  cum  copioso  vomitu 
materiae  non  coctae,  mucus  ac  bilis  ejiciuntur  aegro- 
tique  status  allevatur.  Deinde  etiam  sedes  sese 
adjungunt  serosae,  foetidae,  mucosae;  color  faciei 
subflavus  et  dolore  capitis  in  regione  frontali  ex- 
cellit morbus. 

Quamvis  in  Gastritide  quoque  lingua  sit  obducta, 
non  crasso  tamen  muco,  et  gustus  admodum  non 
alienatus.  Vomitu  pauca,  plerumque  cibos  sumptos 
aeger  reddit,  neque  postea  melius  se  habet.  Adest 
praeterea  alvus  obstructa;  faciei  autem  color  com- 
mutatus capitisque  dolor  desideratur.  Gastricismus 
regionem  epigastriam  plenam,  tumidam,  sed  pre- 
mendo non  sensibilem  exhibet,  dum  in  Gastritide 
stomachi  locus  est  extensus  et  premendo  profert 
dolores  violentissimos.  Febris  gastrica  conspicuis, 
interdum  ab  intermissione  paullum  discrepantibus 
remissionibus  cum  typo  quotidiano  vel  tertiano  ex- 
cellit. Eodem  saepe  tempore  aliarum  membranarum 
mucosarum,  ut  narium,  bronchiorum,  vaginae  etc.  se- 
cretio aucta.  Gastritidis  vero  febris  inflammatoria 
est  continua,  cum  secretionibus  suppressis  juncta. 
Ceterum  hic  status  emeticis  porrectis  aggravescit, 
ille  iisdem  minuitur. 

3.  Cum  Cholera  Gastritis  vix  potest  confundi. 
Adulta  enim  inflammatio,  febris  vehemens,  arteria- 
rum pulsuum  indoles,  nimius  toto  in  corpore  perfu- 
sus calor,  ventris  dolor  acerbus,  qui  omni  vel  le- 
nissima pressione  augetur,  alvus  denique  obstipata, 
sunt  signa,  quae  bene  sufficiant,  ut  hoc  morbi  ge- 
nus, insuper  nunquam  epidemium,  a Cholera  possit 
distingui.  Attamen  gastritis  sic  dicta  toxica  s.  ve- 
nenata, quae  secundum  Schoenlein  ab  inflamma- 

tionibus  puris  ad  ventriculi  neurophlogoses  format 
transitum,  ubi  abdomen  admodum  extensum  ac  do- 
lens, excreta  gravioribus  in  casibus  viridia,  febris 
communisque  irritationis  status  cernuntur,  ad  Cho- 
leram re  vera  propius  accedit.  Sed  Cholera  abdo- 
mine reducto , premendo  non  sensibili , excretis 
peculiaribus,  biliosis,  infuso  oryzae  similibus,  febri 
nulla,  summo  torpore;  naso,  lingua  cuteque  frigida, 
urina  denique  suppressa  dignoscitur  atque  surarum 
spasmo. 

4.  Si  vermes  infantes  affligunt,  Gastritidis  spe- 
ciem exhibent  similiorem.  Vomitus,  jactatio,  ango- 
res, dolores  colici,  somnolentia,  deliria  apparere 
possunt.  Multi  tamen  sunt  casus,  in  quibus  helmin- 
thiasis nequaquam  exstitit,  sed  ventriculi  inflam- 
matio *).  Omnium  quidem  symptomatum  connexum 
accuratissime  tunc  animo  perpendas,  abdomen  in- 
spicias  atque  tangas  et  aegri  sensationes  quam  di- 
ligentissime observes *  2). 

5.  Interdum  hepate  inflammato  ventriculus  etiam 
afficitur,  dolores  vero  ventriculi  regionem  ab  initio 
excruciantes  haud  sentiuntur;  Vomitus  neque  dolo- 


O Hufeland?s  Annal.  der  franzds.  Litt.  T.  2.  p.  41. 

2)  Sai  liant,  si  res  ita  se  habeat,  ventriculi  regionis  so- 
lummodo sensibilitatem  in  premendo  acutissimam  discrimen  in 
lucem  proferre  posse  dicit. 

rificus  neque  vehemens,  pulsus  magis  exiguus  et 
celerior.  Hepatitidis  vero  symptomata  non  animad- 
vertuntur, qualia  dextri  hypochondrii  et  humeri  sunt 
dolores,  phaenomena  icterica  faciei,  oculorum,  fae- 
cum, cutis,  urinae,  quod  cum  hepatis  cava  superficies 
inflammatione  est  correpta,  praecipue  conspicitur. 

Ne  tamen  quidquam  dubii  supersit,  afferam,  lie- 
patitidem  acutam  per  se  ipsam  vel  cum  pleuritide 
dextrique  pulmonis  inflammatione  complicatam  cali- 
diore praesertim  anni  tempore  haud  raro  occurrere. 
Crebrius  autem  quam  acutae  hepatis  affectiones,  in- 
flammato velamento  hepatis  seroso,  in  conspectum 
veniunt  chronicae.  Quales  aegroti  de  stomachi 
spasmo  quodam  querentes,  exploratione  diligenti 
facta,  lobi  hepatis  sinistri  intumescentiam  dolorifi- 
cam  mali  causam  offerunt.  Qua  in  re  disquisitio 
quam  subtilissima  eo  magis  videtur  necessaria,  quo 
facilius  dolores  in  paroxysmis  singulis  provenientes 
et  sub  sternum  et  in  extremitates  superiores  irra- 
diantes efficiunt,  ut  illos  affectus  credamus  neural- 
gicos. Si  igitur  errorem  praecavere  neque  cum 
stomachi  malo  quodam  confundere  vis,  videas,  num 
adsit  icterus,  an  certe  toto  in  corpore  pruritus. 

6.  Splenitis  chronica  cum  Gastritide  chronica 
facile  permiscetur.  Illud  organon , parenchymate 
crassiore  reddito  inflammatione,  maxime  intumescit, 
unde  ventriculus  admodum  premitur,  distorquetur 

functionesque  ita  laeduntur,  ut  quae  etiam  Gastritidi 
sunt  propria  symptomata  patefiant  Neque  tamen 
ulla  invenitur  ratio  inter  liaec  symptomata  atque 
lienis  inflammationem  indicantia,  qualia  sunt:  color 
chloroticus  et  atrobiliaris,  vomitus  cruentus,  hae- 
morrhagia ani,  sapor  in  ore  amarus  acidusque  et 
sitis  defectus. 

7.  In  Peritonitide  dolores  ab  initio  paullum  sunt 
fixi  et  maxime  diffusi;  pulsus  justo  frequentior  et 
alvi  obstructio  deesse  solet.  Vomitus  omnium  in 
ventriculum  immissarum  rerum  nunquam  tam  inten- 
sus quam  in  Gastritide,  characterem  consensualem 
conspicue  prae  se  fert.  Majorem  accipit  malum  cum 
Gastritide  similitudinem,  potissimum  si  vel  solum- 
modo fasciae  musculorum  rectorum  abdominalium  in 
regione  epigastria  inflammantur  (peritonitis  quae  di- 
citur muscularis).  Deprehenditur  externe  intume- 
scentia plus  minusve  circumscripta,  calida  et  dolens, 
quae  se  tangi  non  patitur.  Quovis  corporis  motu 
dolores  magnum  in  gradum  accrescunt;  vomitus  alia- 
que ventriculi  consensualiter  irritati  signa  pro  modo 
exigua  sunt,  aut  plane  absunt.  Huc  etiam  pertinet 
a S au vages  sub  Gastritidis  sternocostalis  nomine 
descriptus  et  musc.  triangul.  sterni  inflammatio  ha- 
bitus morbus,  quem  mensibus  anni  1760  aestivis  in 
modum  epidemiae  fere  grassatum  esse  dicunt. 

Stokes  Gastritidis  complicationes  duas  comme» 

inorat,  alteram  vomitum  cruentum,  alteram  delirium 
tremens.  Occurrunt,  inquit,  haematemesis  casus, 
qui  nihil  aliud  nisi  Gastritis  sunt  acuta,  cum  san- 
guinis ex  membrana  ventriculi  mucosa  excretione 
profusa  conjuncta.  Vomitus,  qui  frequenter  cernitur 
cruentus,  vario  modo  potest  oriri,  nunc  menstrua- 
tione aut  haemorrhoide  suppressa,  nunc  vase  quodam 
sanguifero  rupto  et  interdum  etiam  mechanico  cir- 
culationis impedimento.  Sed  haematemesis  hoc  loco 
afferenda  Gastritide  producitur  atque  hisce  mani- 
festatur symptomatis:  aeger  vomit  sanguinem,  acce- 
dunt febris,  cutis  candens,  arteriarum  pulsus  exci- 
tati, sitis  ardens,  magnum  potus  frigidi  desiderium 
et  epigastrium  premendo  dolet.  Gastritidis  cum  de- 
lirio trementi  quandoque  obvia  complicatio  rursus 
docet,  symptomata  localia , dum  stomachi  inflam- 
mati affectus  consensuales  praevaleant,  ad  unum 
omnia  evanescere  posse.  Venter  enim  non  dolet, 
rubore  caret  lingua,  phaenomena  omnia  cerebrum 
esse  affectum  probant;  nihilominus  stomachus  est 
inflammatus,  quo  sublato  symptomata  cerebralia  etiam 
abeunt. 

II.  HAEMORRHAGIA  VENTRICULI. 

Sicut  sanguis  ex  organis  respiratoriis  profluens, 
faucibus  uvulaque  irritatis , nauseam  ac  vomitum 
producere  potest,  ita  sanguis  quoque  e ventriculo 
ejectus  glottidem  ad  tussim  concitat.  Itaque  liic  et 
illic  inter  haemoptysim  et  liaematemesim  permuta- 
tioni locus  praebetur. 

Sanguis  si  ex  ovis  mucosa  sese  effuderit,  aegro- 
tus urendi  sensu  in  ore  et  in  uvula  lacessitur,  nullo 
vero  in  collo  titillandi  sensu.  Sanguis  non  calidus, 
neque  spumosus,  neque  rubicundus,  sed  plerumque 
nigricans  et  dissolutus  non  ejicitur  tussis  auxilio, 
sed  facile  negotio  effluit,  exspuitur.  Tussis,  nisi 
aeger  in  tergo  cumbit,  gigni  non  solet,  ubi  sanguis 
emissus  epiglottidem  irritat.  Si  aegrum  os  aqua 
tepida  fovere  jusseris,  persaepe  locum  cruentum 
aperies.  Nec  vero  congestionis  versus  caput  sym- 
ptomata, vertigo,  carotidum  ictus  fortis,  caput  grave, 
susurrus  aurium  cet.  sunt  obliviscenda.  Pari  modo 
omnia  pectoris  correpti  signa  desunt. 

Ouod  epistaxim  attinet,  ex  choanis  in  fauces 
sanguis  effundi  potest,  tussim  excitare  et  tali  modo 
liaematemesim  simulare.  Alterum  vero  erroris  genus 

2* 

evadit,  sanguis  si  in  haemoptysi  ad  narium  cava 
penetrat,  aut  si  simul  cum  illa  adest  epistaxis. 
Ouando  e naribus  solis  provenit  sanguis,  sputum 
sanguinolentum  deficit  sanguinisque  fluidum  e nari- 
bus tantummodo  effunditur.  Ceterum  ex  accurata 
narium  exploratione,  anamnesi,  symptomatis  prae- 
gressis atque  comitantibus  facillime  repetenda  est 
diagnosis. 

Vomitum  cruentum  ab  haemoptysi  statim  digno- 
sces, nisi  neglexeris  signa  haecce.  Haematemesim 
dolor,  premendi  in  epigastrio  hypochondriisque  sen- 
sus, dyspepsia  aliaque  antecedunt  et  inter  profluvium 
permanent.  Quae  pectoris  indicent  affectionem  signa 
desunt.  In  haemoptysi  autem  pruritus  in  loco  af- 
fecto sentitur  aeque  ac  rhonchus  crepitans  auditur; 
in  systemate  chylopoetico  perturbatio  nulla.  Vo- 
mitum nausea  vomituritioque , haemoptysim  contra, 
dum  spastice  tollitur  diaphragma,  tussis  annuntiat. 
Sanguis  e ventriculo  elapsus  plerumque  niger , glo- 
bosus, coagulatur,  non  aeri,  sed  ventriculi  contentis, 
cibis,  muco,  bili  intime  immixtus;  lit  etiam,  ut  male 
oleat.  In  faucibus  aliquid  sanguinis  reperitur.  Porro 
ejecti  sanguinis  massa  major  quam  in  pulmonum 
haemorrhagia  esse  solet;  saepius  quoque  in  femina, 
corporis  constitutione  atrabiliari,  dyscrasica.  San- 
guis, qui  ex  viis  respiratoriis  originem  ducit,  rubi- 
cundus, spumosus,  raro  stomachi  contento,  et,  ubi 

fit,  non  tam  intime  commiscetur.  Adest  insuper 
habitus  qui  dicitur  phthisicus  vel  constitutio  san- 
guinea. 


III.  SCIRRHIJS  VENTRICULI. 

In  multis  casibus  scirrhus  ventriculi  a formis 
Gastritidis  chronicae  quibusdam  distingui  nequit, 
lidem  in  utroque  morbo  dolores,  eaedem  affectiones 
dyspepticae,  vomitus  post  coenam  habitualis,  massa 
vomitu  ejecta  nigra,  infuso  coffeae  similis  (quod 
scirrhi  signum  a nonnullis  medicis  creditur  patho- 
gnomonicum),  macies  etc.  Tantummodo  si  eodem 
tempore  cum  his  signis  duritiem  aut  tumorem  in 
epigastrio  vel  in  pylori  regione  sentimus,  ventriculi 
scirrhum  adesse  concludere  licet.  Attamen  haec 
distinctionis  signa  digna  sunt,  quae  opponantur. 

Omnia  quae  ceperint  homines  rursus  ejiciunt,  si 
cum  degeneratione  major  etiam  pylori  exstiterit  an- 
gustia. Ructus  deinde  male  olet,  spiritus  vix  feren- 
dus, quod  cibis  proficiscitur  nimis  longum  tempus 
in  ventriculo  morantibus.  Vomitus  certis  periodis, 
horis  post  coenam  duabus  vel  tribus,  rarissime  in 
intervallis  oritur,  et  massa  nigra.  Ciborum  appeten- 
tia plerumque  magna,  nisi  aeger  imminentem  timeat 

dolorem.  Sitis  minus  quam  in  Gastritide  augetur. 
Tangentibus  etiam  et  percutientibus  abdomen  indii- 
rationem  quandam  resistentem,  plus  minusve  cir- 
cumscriptam percipere  nobis  licet.  Livido  facies  cu- 
tisque obducuntur  pallore,  hecticae  febris  omnia  ac- 
cedunt phaenomena:  insomnia,  macies  existunt,  cutis 
sicca  atque  pedes  oedematosi;  tristitia  et  majore 
animus  afficitur  morositate.  Interdum  aut  affuit,  aut 
adest  aliorum  quoque  organorum  scirrhus.  Expe- 
rientia denique  docemur,  scirrbnm  homines  potis- 
simum aetatis  provectioris  invadere,  juvenes  ra- 
rissime. 

1.  Inter  Gastrelcosim  et  ventriculi  scirrhum  dia- 
gnosis tantam  praebet  difficultatem,  ut  Andral 
eam  constitui  posse  neget,  quamdiu  malum  palpa- 
bili in  regione  epigastria  intumescentia  non  eluceat. 
Interea  phaenomena,  quae  rei  cognoscendae  serviant, 
liaec  afferam. 

Non  semper  cibos  sumptos  insequitur  vomitus  ') 
neque  tam  diu  post  coenam  quam  in  pylori  scirrho; 
eo  frequentiores  autem  sunt  haematemesis  sedesque 
cruentae.  Atque  in  gastrelcosi  ventriculum  dilata- 
tum frustra  quaeris,  nam  si  percusseris,  eum  Iegi- 


')  Portal  (Cours  d’anat.  T.  V.  p.  199)  stomacho  ulcerante 
pus  evomi  affirmat,  et  secundum  Baillie  et  P.  Frank  ven- 
triculi ulcerosi  signum  minime  mendax  est  ructus  foetidissimus. 

time  extensum  invenies.  Per  plures  annos  malum 
continuatum  exempla  docent  (Reil’s  Archiv  T.  4. 
|p.  365),  praesertim  quum  vivendi  ratione  aeger  uta- 
tur modica  atque  parca.  Etiamsi  macescit  homo, 
universi  tamen  organismi  affectio  non  est  tanta, 
quanta  in  scirrho  observatur.  Gastrelcosis  praeda 
homines  fiunt  aetatis  juvenilis. 

2.  Superest  etiam  meminisse,  stomachi  perfora- 
tionem ita  ex  inopinato  irruere,  ut  intoxicationis 
suspicio  moveatur.  Cujus  rei  hoc  exemplum  de  anno 
1815.  Laisne  nobis  tradidit:  complures  medici  ac 
chirurgi  peritissimi  intoxicationem  propterea  credi- 
derunt, quod  hominis  subito  defuncti  sectione  facta 
ventriculum  perforatum  repererunt.  Homines  autem 
veneficii  accusati  Portalio,  Aliberto,  Chaus- 
siero  aliisque  auctoribus,  capitis  mox  sunt  absoluti. 
Ejusmodi  errores  ut  evitentur,  haec  adjuvant  dis- 
crimina. 

Dum  in  Gctstrobrosi  longum  per  tempus  Gastri- 
tidis chronicae  vel  omnino  stomachi  affecti  signa 
praegrediuntur,  homo,  antequam  phaenomena  in- 
toxicationis apparuerint , valetudine  gavisus  est 
optima.  Accedit,  ut  veneno  sumpto  aegrotus  non 
semel  vomat  et,  disquisitione  physicali  atque  chemica 
instituta,  materia  ejecta  reddat  venenum.  Sedes  in- 
duunt dysenteriae  indolem.  Quae  symptomata  talia 
comitari  solent,  qualia  veneno  immisso  in  systemate 

nervoso  gignuntur.  Gastrobrosi  alvus  obstructa  as- 
sociatur neque  bomo  ad  mortem  usque  mente  captus 
existit.  Ventriculi  contentorum,  foramine  praesente, 
si  copia  magna  in  abdomen  evadit  eaque  indole  se- 
rosa, tunc  in  proclivis  abdominis  locis  serum  col- 
lectum percutiendo  licet  cognoscere.  Subinde  etiam, 
aegrotum  si  bibere  jubeamus,  tinnitum  metallicum 
vel  guttatorium  quendam  auscultantes  audimus.  Ta- 
lia homo  venenatus  non  ostendit  phaenomena,  ubi 
ceterum  et  oris  et  faucium  cava  oesophagusque  ve- 
neno corrosivo  apparent  laesa. 


IV.  GASTROMALACIA. 

Cujus  morbi  symptomata  constantissima : 
Mucosa,  albis  intermixta  floccis,  viridis  diarrhoea; 
regio  ventriculi  intumescit,  doloribus  vero  vacat; 
creber  vomitus.  Parvuli  ineunte  morbo  valde  in- 
quieti sunt,  interdum  tussi  pectorisque  spiritu  du- 
cendo angoribus  afficiuntur.  Facies  pallida,  oCuli 
considentes,  clamor  primum  clarus  lenis  fit  ejulatus ; 
infantes  ad  abdomen  pedes  tollunt,  celeriter  mar- 
cent, in  coma  incidunt.  Febris  increscit,  pulsus 
duriusculus  et  frequens,  nunquam  tardus ; caput  ca- 
lidum, sitis  permagna,  quae  (neque  raro  fit)  sedari 

omnino  nequit.  Cibi  appetitus  sublatus  cornaque 
adauctum  est;  in  tergo  denique  infantes  positi  inter 
convulsiones  emoriuntur. 

Acuta  morbi  species  trium  dierum  spatio  morte 
finitur;  chronica  vero  tribus  vel  quatuor  hebdoma- 
dibus cessat. 

Quae  Gastromalacia  ut  ab  Ilydrocephalo  acuto 
bene  distinguatur,  magni  sane  res  est  momenti,  prae- 
sertim quum  signorum  existere  soleat  numerus  haud 
exiguus,  quae  utrique  morbo  sunt  propria:  febris 
quidem,  vomitus,  jactatio,  coma.  Quorum  stricta 
distinctio  propterea  evadit  difficilior  etiam,  quod  in- 
ter hos  morbos,  qui  ex  uno  eodemque  morboso 
processu  interno  pendere  possint,  multifaria  combi- 
nationum  atque  alternationum  genera  obvenire  haud 
raro  intelligimus.  Plerisque  in  casibus  in  eo  res 
vertitur  et  interest,  qualis  organorum  ordo,  num 
stomachus,  an  cerebrum,  ad  reactionem  phaenome- 
nalem  magis  inclinet,  ita  quidem,  ut  morbus  aut  ga- 
stripathici,  aut  encephalopathici  mali  specie  extrin- 
secus sese  exhibeat. 

Mentione  tamen  videntur  digna  distinctionis  signa 
haecce : 

Gastromalacia . 

a)  Vomitus  peculiaris, 
pertinax  aeque  ac  diarrhoea, 
cujus  massae  excretae  odo- 
rem habent  cadaverosum. 

b ) Respiratio  accelerata, 
nec  vero  inaequalis. 


c ) Tactus  vel  lenissimus 
sufficit,  ut  pueri  e somno- 
lentia expergiscantur  ac  vo- 
ciferentur; prae  dolore  pedes 
ad  abdomen  tollere  solent. 
Bibendi  cupiditatem  gestibus 
patefaciunt  maximaque  om- 
nino vexantur  inquietudine. 

d)  Citra  annum  aetatis 
secundum.  Dentitio,  nutri- 
menta non  apta  aliaque  ana- 
mnestica. 


Uydrocephalus  acutus . 

a)  Alvus  continuo  ob- 
structa; abdomen  reductum. 

b)  Motus  respiratorii  in- 
aequales; respiratio  super- 
ficialis, tarda;  in  stadio  op- 
pressionis cerebrali  mydria- 
sis adest  pulsusque  justo 
rarior. 

Cervical  infans  capite  te- 
rebrat. 

c ) Capitis  temulentia  com- 
pleta permanet  sensimque  in- 
crementum capit;  aegrotulus 
sui  haud  conscius  ad  caput 
movet  manus,  nihil  appetit, 
et  stupide  deglutit  quaecun- 
que ei  porriguntur,  vel  in 
ore  ponuntur.  Puer  paullum 
situm  mutat  neque  portari 
vult. 

d)  Hydrocephalus  acutus 
pueros  invadit  annorum  trium 
et  majores  etiam. 

Jam  vero  tentaminibus,  tam  philosophico  quam  medico, 
examineque  rigoroso  coram  gratioso  medicorum  ordine  rite 
superatis,  spero  fore,  ut  dissertatione  thesibusque  publice 
defensis,  summi  in  medicina  et  chirurgia  honores  in  me 
rite  conferantur. 


THESES. 


1.  Femina  non  concipit  nisi  inter  menstruationem 
aut  paullo  post. 

2.  Methodus  antiphlogistica  in  morbis  syphiliticis 
curandis  mercurio  haud  semper  anteponenda. 

3.  Endosmosis  et  exosmosis  resorptionem  non  ex- 
plicant. 

4.  Chlorosin  saepius  Hymen  quam  Mars  vincit. 


